ང་ཐིག་ལས༔ལྷ་དབང་འདོད་པའི་རྒྱལ་པོའི་སྒྲུབ་པ་ཁམས་གསུམ་དབང་བསྒྱུར་བཞུགས་སོ༔
བརྡ་ཡིག་༠༠༠༠༠༠༔ན་མོ་གུ་རུ་མཱུ་ཁྱོ་པདྨ་ཀ་ར་ན་མ་ཧོཿབརྡ་ཡིག་༠༠༠༠༠༠༣༣༠༔ལྔ་བརྒྱ་དུས་ཀྱི་ཐ་མ་ལ༔ང་ཡི་བརྒྱུད་འཛིན་སྐྱེས་བུ་རྣམས༔དབུ་འཕང་དམའ་ཞིང་ཉམ་ཐག་དུས༔ཡི་དམ་གཞན་གྱིས་སྐྱོབ་དཀའ་བས༔ཕུར་པ་ཕྲིན་ལས་གདུལ་བྱར་ལེགས༔བཀའ་སྲོང་གཞན་གྱིས་སྐྱོབ་པར་དཀའ༔དེ་ལས་གསུང་གི་གསང་བ་ཉིད༔དབང་ཕྱུག་འདོད་པའི་རྒྱལ་པོ་སྟེ༔གཏོར་མ་ནོར་བུའི་དབྱིབས་འདྲ་ལ༔ལྕགས་ཀྱུས་མཚན་པ་རྒྱན་དུ་བྱ༔འཇའ་ཚོན་འོད་ཀྱི་གུར་ཁང་ཕུབ༔ཕྱོགས་བཞིར་དུས་བཞིའི་ལྷ་མོ་ནི༔ལྷ་བཤོས་བཀས་པ་ལྟ་བུ་བཞི༔ཕྱག་རྒྱ་བཞི་པོ་རྒྱན་དུ་བཏགས༔བཀྲ་ཤིས་རྫས་བརྒྱད་བསགས་པ་དང་༔རྟགས་བརྒྱད་རིས་སུ་བྲིས་ནས་སུ༔བསྒྲུབ་པའི་རྟེན་དུ་བཙུགས་ནས་སུ༔མཆོད་རྫས་འབྱོར་ཚོགས་ཅི་རིགས་བཤམས༔སྭ་བྷཱ་ཝས་སྟོང་པར་སྦྱང་༔སྟོང་པའི་ངང་ལས་རང་ཉིད་ལྷར་གསལ་བའི་ཐུགས་ཀ་ནས་འོད་དང་འོད་ཕུང་དམར་པོ་དཔག་ཏུ་མེད་པ་འཕྲོས་པས་འོད་དམར་པད་མ་རཱ་གའི་ཁ་དོག་ལྟ་བུ་ལས་གྲུབ་པའི་འོད་ཕུང་བསྐལ་པའི་མེ་ལྟ་བུ་འབར་བའི་དབུས་སུ་པདྨ་རཱ་ག་ལས་གྲུབ་པའི་གཞལ་ཡས་ཁང་དབྱིབས་ཟླ་གམ་སྒོ་གཅིག་པ༔རྒྱ་ཆེ་ཞིང་ཁྱོན་ཡངས་པ་དབྱིབས་མཛེས་ཤིང་བཀོད་ལེགས་པའི་དབུས་སུ་པདྨ་རཱ་གའི་ཁྲི་ཡངས་ཤིང་རྒྱ་ཆེ་བ་ཟླ་གམ་པའི་སྟེང་དུ༔པདྨ་དང་ཉི་མ་ཟླ་ཕྱེད་ཀྱི་གདན་ལ༔བདག་ཡི་དམ་གྱི་ཐུགས་ཀ་ནས་ཡི་གེ་ཨཱཾཿདམར་པོ་འོད་འབར་བ་གཅིག་འཕྲོས་ཏེ་བབས་པ་ལས༔རྒྱལ་བ་སྲས་དང་སྲུང་མར་བཅས་པ་ཐམས་ཅད་ལ་མཉེས་པའི་མཆོད་པ་ཕུལ༔རྟེན་དང་བརྟེན་པའི་དཀྱིལ་འཁོར་ཐམས་ཅད་ཚུར་འདུས་ཨཱཾཿལ་ཐིམ༔མར་འཕྲོས་སྐྱེ་འགྲོ་གཟུགས་ཡོད་དང་གཟུགས་མེད་ཐམས་ཅད་ཀྱི་མཐུ་སྟོབས་ནུས་པ་རྩལ་ཤུགས་དང་བཅས་པ་རྣམས་དང་༔ཉི་ཟླ་ནོར་བུ་འབྱུང་བ་བཞིའི་བཅུད་དང་གཟི་བྱིན་ནུས་པ་ཐམས་ཅད་བསྡུས་ཏེ་ཨཱཾཿལ་ཐིམ༔ཨཱཾཿཡོངས་སུ་གྱུར་པ་ལས༔བརྡལ་ཁྱབ་སྟོང་ཉིད་ཀྱི་ངོ་བོ༔ཀུན་སྣང་གསལ་ཁྱབ་ཀྱི་བདག་ཉིད༔འདོད་པ་ཁམས་ཀྱི་བྱེད་པོ༔སྲིད་དང་སྲིད་མིན་གྱི་བཀྱེ་བསྡུ་དབང་ཆེན་འདོད་པའི་རྒྱལ་པོ༔ཁམས་གསུམ་དབང་དུ་སྡུད་པའི་མཚོན་བྱེད་སྐུ་མདོག་པདྨ་རཱ་ག་ལྟར་དམར་ཞིང་༔སྲིད་གསུམ་དབྱིངས་སུ་གཞིག་ནུས་པའི་མཚོན་བྱེད་ནག་པོའི་མདངས་ཆགས་པ༔འཁོར་འདས་དུ་མ་རོ་གཅིག་ཏུ་གཟིགས་པའི་མཚོན་བྱེད་སྤྱན་གཅིག་པུས་བར་སྣང་ཁམས་སུ་གཟིགས་པ༔ཁྲོ་གཉེར་སྡུད་ཅིང་ཞལ་འཛུམ་ཞིང་བཞད་པ༔སྙན་རྒྱན་ནོར་བུ་ཀེ་ཀེ་རུ་ལས་བྱས་པ༔ནག་ལ་སྣུམ་པའི་དབུ་སྐྲ་རྟིང་རྩེར་སླེབས་པ༔ཕྱག་གཡས་གྲི་གུག་འབར་བས་ཁམས་གསུམ་གྱི་བློ་ཡིད་ཐམས་ཅད་འགུག་ཅིང་༔གཡོན་པས་དབང་གི་ཞགས་པ་དམར་པོས་སྣང་སྲིད་ཐམས་ཅད་བྲན་དུ་འཆིངས་ཤིང་སྡོམ་པ༔ཞབས་གཉིས་འདོར་སྟབས་སུ་བཞེངས་ནས་གསང་བའི་རྡོ་རྗེ་བསྒྲེང་བ༔གཅེར་བུ་ཡིད་བཞིན་གྱི་ནོར་བུ་དབང་གི་རྒྱལ་པོའི་དོ་ཤལ་བྱས་ཤིང་པདྨ་དམར་པོའི་ཐོད་གདེངས་དང་ཨུཏྤལ་དམར་པོའི་སེ་རལ་ཁར་ཐོགས་པ༔འོད་ཕུང་དམར་པོ་བསྐལ་པའི་མེ་ལྟར་འབར་བའི་ཀློང་དུ་སྲིད་གསུམ་སྣང་བར་བྱེད་པ༔གཡོན་དུ་ཨེ་ལས་སྐྱེས་པའི་ཡུམ་གནམ་སྨན་མ་སྐུ་མདོག་དམར་མོ་གཅེར་བུ་གོས་རྒྱན་མེད་པ༔ཕྱག་གཡས་པས་ཁམས་གསུམ་འཁོར་ལོས་སྒྱུར་བ༔གཡོན་པས་རོ་བརྒྱའི་དཔལ་གྱིས་བརྗིད་པའི་ཞལ་ཟས་ཡབ་ལ་སྟོབ་པའི་ཚུལ་གྱིས་བཏེགས་པ༔ཞབས་གཉིས་ཡབ་ཀྱི་སྐེད་པར་འཁྲིལ་ལ་ཁད་པ༔པདྨ་དམར་པོའི་ཕྲེང་བའི་དོ་ཤལ་དང་ཆུན་འཕྱངས་རབ་ཏུ་མཛེས་པ༔མཐོང་བས་ཡིད་འཕྲོག་ཅིང་དྲན་པ་ཙམ་གྱིས་དགའ་བདེའི་ཉམས་བསྐྱེད་ནུས་པའི་བདག་ཉིད་ཅན་དུ་བསྐྱེད་དོ༔ཤར་དུ་འབྱུང་བ་དཔྱིད་ཀྱི་རྒྱལ་མོ་སྐུ་མདོག་ཐལ་སྐྱ་གཡས་པས་རླུང་གི་བ་དན་དང་༔གཡོན་པས་ལྕགས་ཀྱུ་འཛིན་པ༔ལྷོ་རུ་འབྱུང་བ་དབྱར་གྱི་རྒྱལ་མོ་སྐུ་མདོག་ལྗང་མོ་གཡས་པས་ཁ་དོག་སྣ་ཚོགས་པའི་མེ་ཏོག་དང་༔གཡོན་པས་ཉི་ཟེར་གྱི་ཞགས་པ་འཛིན་པ༔ནུབ་ཏུ་སྲིད་པ་སྟོན་གྱི་རྒྱལ་མོ་སྐུ་མདོག་སེར་མོ་གཡས་འབྲས་ཀྱི་སྙེ་མ་དང་༔གཡོན་ལྕགས་སྒྲོགས་བསྣམས་པ༔བྱང་དུ་སྲིད་པ་དགུན་གྱི་རྒྱལ་མོ་སྐུ་མདོག་ཆར་སྤྲིན་ལྟ་བུ༔ཕྱག་གཉིས་རྩྭ་ཕྱག་དང་དྲིལ་བུ་བསྣམས་པའོ༔ཀུན་ཀྱང་དར་སྣ་ལྔ་དང་རིན་པོ་ཆེའི་རྒྱན་གྱིས་སྤྲས་པ་གཞོན་ནུ་བཅུ་དྲུག་ལོན་པའི་ལང་ཚོ་འཆང་ཞིང་མཚན་དཔེ་རྫོགས་ཤིང་མཛེས་སྡུག་ལྟ་བའི་ཆོག་མི་ཤེས་པར་བསྐྱེད་དོ༔ཧཱུྃ༔སྟེང་ཕྱོགས་ནམ་མཁའི་དབྱིངས་རུམ་ནས༔བཻ་ཌཱུར་སྔོན་པོའི་གཞལ་ཡས་སུ༔རིན་ཆེན་བཻ་ཌཱུར་ཁྲི་ཡི་ཁར༔མ་ཧཱ་དཱེ་ཝ་ནམ་མཁའི་མདོག༔ཕྱག་གཡས་འཁོར་ལོ་གཡོན་མེ་ལོང་༔ཁམས་གསུམ་ལྷ་ལ་མངའ་དབང་བྱེད༔ཤར་ཕྱོགས་དུང་གི་གཞལ་ཡས་ནས༔རིན་ཆེན་དུང་གི་ཁྲི་སྟེང་དུ༔མ་ཧཱ་དཱེ་ཝ་དཀར་གསལ་མཛེས༔ཕྱག་ན་རྡོ་རྗེ་ལྕགས་ཀྱུ་བསྣམས༔སྲིད་པ་ཤར་ཕྱོགས་མངའ་དབང་བྱེད༔ལྷོ་ཕྱོགས་གསེར་གྱི་གཞལ་ཡས་དབུས༔རིན་ཆེན་གསེར་གྱི་ཁྲི་སྟེང་དུ༔མ་ཧཱ་དཱེ་ཝ་གསེར་གྱི་མདོག༔ཕྱག་གཡས་ནོར་བུ་གཡོན་ཞགས་པ༔སྲིད་པ་ལྷོ་ཕྱོགས་མངའ་དབང་བྱེད༔ནུབ་ཕྱོགས་རཱ་གའི་གཞལ་ཡས་དབུས༔པདྨ་རཱ་གའི་ཁྲི་སྟེང་དུ༔མ་ཧཱ་དཱེ་ཝ་དམར་གསལ་མཛེས༔ཕྱག་གཡས་པདྨ་དམར་པོ་དང་༔གཡོན་པས་ནོར་བུ་དབང་རྒྱལ་བསྣམས༔སྲིད་པ་ནུབ་ཕྱོགས་མངའ་དབང་བྱེད༔བྱང་དུ་གཡུ་ཡི་ཁང་བཟང་དབུས༔ཨིནྡྲ་ནཱི་ལའི་ཁྲི་སྟེང་དུ༔མ་ཧཱ་དཱེ་ཝ་ལྗང་གསལ་མཛེས༔གཡས་ན་སྣ་ཚོགས་རྡོ་རྗེ་དང་༔གཡོན་པས་ཡིད་བཞིན་ནོར་བུ་ནི༔ཕ་རོལ་དཔུང་འཇོམས་ལྗང་སྔོན་བསྣམས༔བྱང་ཕྱོགས་སྲིད་པར་མངའ་དབང་བསྒྱུར༔ཀུན་ཀྱང་བག་དྲོ་ལྷུན་ཆགས་པ༔ཞི་མ་ཁྲོ་འཛུམ་འོད་ཕུང་འབར༔རང་རང་རིགས་ཀྱི་ཡུམ་རྣམས་ནི༔ཁ་དོག་ཡབ་དང་མཚུངས་པ་ལ༔འགུགས་འཆིངས་རྨོངས་མྱོས་ཕྱག་རྒྱ་དང་༔གཡོན་རྣམས་རོ་བརྒྱའི་ཞལ་ཟས་ཐོགས༔མཚམས་བཞིར་སྤྲུལ་པའི་དབང་ཕྱུག་ནི༔སྨུག་འཛིན་དཀར་པོ་འབྲུག་ལ་ཞོན༔ཕྱག་གཡས་བེ་ཅོན་གཡོན་ནེའུ་ལེ༔ཛམ་ལྷ་སེར་པོ་ནོར་བུ་ཐོགས༔གཡོན་པས་ནོར་སྐྱུག་ནེའུ་ལེ་འཛིན༔ཛམ་དམར་ཞལ་གསུམ་ཕྱག་དྲུག་པ༔གཡས་ཞལ་དཀར་ལ་གཡོན་ཞལ་སྔོ༔གཡས་གཉིས་ལྕགས་ཀྱུ་གྲི་གུག་དང་༔གཡོན་གཉིས་ཞགས་པ་ལྕགས་སྒྲོག་འཛིན༔མཐའ་གཉིས་ནོར་གཞོང་ནེའུ་ལེ་བསྣམས༔ཛམ་ནག་ཞལ་གཅིག་ཕྱག་གཉིས་པ༔ཕྱག་གཡས་ཐོད་ཁྲག་གཡོན་ནེའུ་ལེ༔ཀུན་ཀྱང་རིན་ཆེན་རྒྱན་གྱིས་སྤྲས༔ཞབས་གཉིས་གྱད་ཀྱི་འདོར་སྟབས་བསྒྲད༔གཟུགས་ཐུང་གཟི་བརྗིད་རབ་ཏུ་འབར༔ཞི་མ་ཁྲོ་འཛུམ་སྤྱན་གསུམ་པ༔སྒོ་བཞིར་ཆོས་སྐྱོང་རྒྱལ་ཆེན་བཞི༔གོ་ཁྲབ་རྨོག་གསོལ་བསེ་ཕུབ་འཆང་༔དཀར་སྔོ་དམར་དང་སེར་བའི་མདོག༔རང་རྟགས་ཕྱག་མཚན་སྣ་ཚོགས་བསྣམས༔སྣང་སྲིད་ཟིལ་གྱིས་གནོན་པར་བསྐྱེད༔དེ་ལྟར་གསལ་བའི་ལྷ་རྣམས་ཀྱི༔སྤྱི་བོར་ཨོཾ་ང་མགྲིན་པར་ཨཱཿཐུགས་སྲོག་ཧཱུྃ་གི་ཁོང་གསེང་དུ༔རང་རང་རིགས་ཀྱི་སྲོག་ཡིག་ལས༔འོད་ཟེར་དཀར་དམར་མཐིང་གསུམ་འཕྲོས༔གར་བཞུགས་དག་པའི་ཕོ་བྲང་ནས༔ལྷ་དབང་འདོད་རྒྱལ་གཙོ་འཁོར་བཅས༔ཁ་བ་བུ་ཡུག་འཚུབས་པ་བཞིན༔སྤྱན་དྲངས་གཉིས་སུ་མེད་པར་གྱུར༔དེ་ནས་སྤྱན་འདྲེན་བྱ་བ་ནི༔ཧཱུྃ་ཧྲཱིཿཀུན་ཁྱབ་བརྡལ་བ་དག་པའི་ཞིང་༔ལྷུན་གྲུབ་རང་གསལ་ཕོ་བྲང་དབུས༔པདྨ་རཱ་གའི་ཁྲི་སྟེང་ནས༔ལྷ་དབང་འདོད་པའི་རྒྱལ་པོ་དང་༔དགྱེས་བསྐྱེད་ཨུ་མ་གནམ་སྨན་ཡུམ༔སྒྲུབ་པ་པོ་ཡིས་འབོད་ལགས་ཀྱི༔མ་ཐོགས་གནས་འདིར་གཤེགས་སུ་གསོལ༔བླ་རྡོ་དག་ལ་བརྟེན་བཅས་ནས༔ཕྲིན་ལས་ལྷུན་གྱིས་གྲུབ་པར་མཛོད༔ཧཱུྃ་ཧྲཱིཿལྷུན་གྲུབ་འགྱུར་བ་མེད་པའི་གནས༔རང་བྱུང་རཏྣའི་གཞལ་ཡས་ཁང་༔མཛེས་པ་ལྷ་ཡི་ད་ལ་ནས༔སྲིད་པ་དུས་བཞིའི་རྒྱལ་མོ་བཞི༔རང་རང་རིགས་ཀྱི་འཁོར་དང་བཅས༔སྒྲུབ་པའི་གནས་འདིར་གཤེགས་སུ་གསོལ༔དམ་ཚིག་རྟེན་ལ་བརྟེན་བཅས་ནས༔དངོས་གྲུབ་བསྒྲུབ་པའི་ཕོ་ཉ་མཛོད༔ཧཱུྃ་ཧྲཱིཿའདོད་ཁམས་གཟུགས་ཁམས་གཟུགས་མེད་ཁམས༔འདུད་ཅིང་དབང་བསྒྱུར་ཕོ་བྲང་ནས༔མ་ཧཱ་དཱེ་ཝ་མཆེད་ལྔ་དང་༔འདོད་འབྱུང་གཏེར་གྱི་གཞལ་ཡས་ནས༔ནོར་གཏེར་ཛམ་ལྷ་རིགས་བཞི་དང་༔རང་རང་རིགས་ཀྱི་གཡོག་འཁོར་བཅས༔སྒྲུབ་པ་པོ་ཡིས་འབོད་ལགས་ན༔མ་ཐོགས་མྱུར་དུ་གཤེགས་སུ་གསོལ༔སྒྲུབ་རྫས་རྟེན་ལ་བརྟེན་བཅས་ཏེ༔འདོད་རྒུའི་ཆར་ཆེན་དབབ་ཏུ་གསོལ༔ཧཱུྃ་ཧྲཱིཿསུམ་ཅུ་རྩ་གསུམ་ལྷ་ཡུལ་ན༔སྨོན་ལམ་སྟོབས་ཀྱིས་བསྟན་སྲུང་བ༔རྒྱལ་ཆེན་སྡེ་བཞི་གཡོག་འཁོར་བཅས༔སྒྲུབ་པ་པོ་ཡིས་འབོད་ལགས་ན༔མ་ཐོགས་མྱུར་དུ་གཤེགས་སུ་གསོལ༔དམ་ཚིག་རྟེན་ལ་བརྟན་བཞུགས་ནས༔མཐའ་དམག་དུས་འཁྲུག་བཟློག་པ་དང་༔ཕྲིན་ལས་བསྒྲུབ་པའི་ཕོ་ཉ་མཛོད༔ཨོཾ་མ་ཧཱ་དཱེ་ཝ་ལོ་ཀི་ཤྭ་ར་སརྦ་ས་པ་རི་ཝཱ་ར་བཛྲ་ས་མ་ཡ་ཛ་ཛཿཛཿཧཱུྃ་བཾ་ཧོཿདེ་ནས་བཞུགས་སུ་གསོལ་བ་ནི༔ཧཱུྃ་ཧྲཱིཿདགོས་འདོད་ཀུན་འབྱུང་རཏྣའི་གཏེར༔བླ་རྡོ་སྲོག་འཁོར་བརྟེན་རྫས་ལ༔ལྷ་དབང་འདོད་པའི་རྒྱལ་པོ་ནི༔འཁོར་དང་བཅས་པ་ཏིཥྛ་ལྷན༔དེ་ནས་ཕྱག་འཚལ་བ་ནི༔ཧཱུྃ་ཧྲཱིཿའཇིག་རྟེན་ཁམས་ལ་དབང་བསྒྱུར་བའི༔ལྷ་དབང་འདོད་རྒྱལ་གཙོ་འཁོར་བཅས༔བསྟན་པ་བསྲུང་བའི་ཕོ་ཉ་ལ༔ལྷ་ཕྱག་འཚལ་ལོ་བརྩེ་བས་སྐྱོངས༔ན་མོ་ན་མ་ཧོཿདེ་ནས་མཆོད་པ་འབུལ་བ་ནི༔ཧཱུྃ་ཧྲཱིཿལྷ་ཡི་དབང་ཕྱུག་ལྷའི་བླ་མ༔དྲང་སྲོང་འདོད་པའི་རྒྱལ་པོ་དང་༔དགྱེས་བསྐྱེད་ཨུ་མ་ཡུམ་འཁོར་བཅས༔ཐུགས་དམ་བསྐང་ཕྱིར་མཆོད་སྤྲིན་ནི༔ལྷ་རྫས་ཀུན་ཚང་ཨརྒྷཾ་དང་༔མཛེས་པའི་ཀུ་མུད་འདབ་འབྲས་ལྡན༔དྲི་ཞིམ་ངད་ལྡན་བདུག་པ་སྤོས༔གསལ་བྱེད་དབང་གི་སྒྲོན་མེ་དང་༔བདེ་བའི་དྲི་ཆབ་ཟིལ་མངར་ལྡན༔རོ་ལྡན་ཞལ་ཟས་རི་ལྟར་སྤུངས༔རྐང་གླིང་ཐོད་རྔ་སྙན་པའི་སྒྲས༔གསོལ་ལོ་མཆོད་དོ་ཐུགས་དམ་བསྐང་༔མཛེས་པའི་གཟུགས་འཛིན་ཨ་དཪྴ༔སྙན་པའི་གྲགས་སྟོང་ཏམྦུ་ར༔ཞིམ་མངར་དྲི་ཆབ་གནྡྷེ་གན༔རོ་ལྡན་དགྱེས་བསྐང་ར་ས་ཡན༔ལྷ་རྫས་རེག་བྱ་པཉྩ་ལི༔མཁའ་དབྱིངས་རྣམ་པར་དག་པ་ཡིས༔གསོལ་ལོ་མཆོད་དོ་ཐུགས་དམ་བསྐང་༔རྩ་བརྒྱད་སྟོང་ལ་སྦྱར་བའི་སྨན༔ཆགས་པ་བསྒྲལ་བའི་རཀྟ་དང་༔འདོད་འབྱུང་དཔལ་གྱི་གཏོར་ཆེན་པོ༔དཔའ་བོ་ཡབ་ཡུམ་སྦྱོར་བའི་སྐྱེམས༔དུག་ལྔ་དུག་གསུམ་རཱུ་ཏྲ་ཀུན༔བསྒྲལ་བའི་ཤ་ཁྲག་སྐྱེམས་ཕུད་ཀྱིས༔གསོལ་ལོ་མཆོད་དོ་ཐུགས་དམ་བསྐང་༔ཛ་གད་ཇ་ཆང་སྐྱེམས་ཕུད་དང་༔རིན་ཆེན་སྣ་ལྔའི་ཕྱེ་མར་དང་༔དར་ཟབ་གོས་ཀྱི་རིགས་བྱེད་དང་༔འབྲུ་སྨན་རྣམ་པ་སྣ་ཚོགས་སོགས༔མཆོད་པའི་ཡོ་བྱད་བསམ་ཡས་པས༔གསོལ་ལོ་མཆོད་དོ་ཐུགས་དམ་བསྐང་༔ཤ་རྐྱང་མ་ཧེ་འདོད་འཇོའི་བ༔སྟག་སེང་དོམ་དྲེད་གཟིག་སྤྱང་འཕར༔བསེ་རུ་རྣ་རྒོ་རུ་རུ་ཎ༔ཁྱུང་ཆེན་རྨ་བྱ་དེ་ཕོ་དང་༔འབྲུག་སྦྲུལ་ཆུ་གནས་རིགས་བྱེད་ཀྱིས༔གསོལ་ལོ་མཆོད་དོ་ཐུགས་དམ་བསྐང་༔བཙན་པའི་གོ་དང་སྲ་བའི་གོས༔རྣོ་ངར་མཚོན་ཆ་སྣ་ཚོགས་དང་༔གསེར་དངུལ་རིན་པོ་ཆེ་ཡི་རིགས༔འདོད་ཡོན་ནམ་མཁའི་མཛོད་ཆེན་པོས༔གསོལ་ལོ་མཆོད་དོ་ཐུགས་དམ་བསྐང་༔དགྱེས་པར་བསྐང་བའི་བྱིན་རླབས་ཀྱིས༔འདོད་རྒུའི་ཆར་ཆེན་དབབ་ཏུ་གསོལ༔ཨོཾ་མ་ཧཱ་དཱེ་ཝ་ཨུ་མ་དཱེ་ཝི་སརྦ་ས་པ་རི་ཝཱ་ར་མ་ཧཱ་ཨརྒྷཾ་པཱདྱཾ་སོགས་ཤཔྟ་རཱུ་པ་སོགས་སྤཪྴེ་དྷརྨ་པཉྩ་རཀྟ་བ་ལིཾ་ཏ་ཏ་ན་ག་ཎ་མ་ཧཱ་པཉྩ་པཱུ་ཛ་ཨེ་དཾ་རཏྣ་ཁ་ཁ་ཁཱ་ཧི་ཁཱ་ཧི༔དེ་ནས་བསྟོད་པ་བྱ་བ་ནི༔ཧཱུྃ་ཧྲཱིཿཁམས་གསུམ་ཀུན་ལ་དབང་བསྒྱུར་ཞིང་༔ལྷ་དབང་དྲང་སྲོང་ལྷའི་བླ་མ༔འདོད་པའི་རྒྱལ་པོ་ཡེ་ཤེས་སྐུའི༔ཡོན་ཏན་རྨད་བྱུང་དྲན་པས་བསྟོད༔དགྱེས་བསྐྱེད་ནམ་མཁའ་དབང་ཕྱུག་མ༔ལྷ་ཀླུ་དྲང་སྲོང་འཁོར་གྱིས་འདུད༔དགྱེས་ཆགས་དགའ་བདེའི་ཉམས་འགྱུར་ཅན༔ཨུ་མ་ཡུམ་ལ་ཕྱག་འཚལ་བསྟོད༔འབྱུང་བ་བཞི་ལ་དབང་བསྒྱུར་ཞིང་༔ཕན་དང་བདེ་བའི་དཔལ་སྤེལ་མ༔སྲིད་པ་དུས་བཞིའི་དབང་མོ་ཆེ༔འགུགས་འཆིང་སྡོམ་མྱོས་མ་བཞིར་བསྟོད༔ཁམས་གསུམ་སྲིད་པའི་སྲོག་བདག་པོ༔མ་ཧཱ་དཱེ་ཝ་མཆེད་ལྔ་དང་༔དགྱེས་བསྐྱེད་ཨུ་མ་ཡུམ་བཅས་ལ༔གུས་པས་བཏུད་དེ་ཕྱག་འཚལ་བསྟོད༔ཟས་ནོར་ལོངས་སྤྱོད་ནོར་གྱི་བདག༔སྒྲུབ་པ་པོ་ཡི་བསམ་པའི་དོན༔གེགས་མེད་སྩོལ་མཛད་དམ་ཚིག་ཅན༔ཛམ་ལྷ་རིགས་བཞིར་ཕྱག་འཚལ་བསྟོད༔དགའ་ན་གདོད་མའི་ས་ལ་སྦྱོར༔ཁྲོས་ཚེ་སྲིད་གསུམ་རྨང་ནས་བཤིག༔འཁོར་འདས་ཡོངས་ཀྱི་བྱེད་པ་པོ༔མ་ཧཱ་དཱེ་ཝ་ཁྱོད་ལ་བསྟོད༔སྒྲུབ་པའི་ཉམས་རྟོགས་ཡོན་ཏན་བསྐྱེད༔སྨོན་པའི་རེ་འབྲས་གེགས་མེད་སྩོལ༔ཡིད་བཞིན་ནོར་བུ་ལྷ་ཆེན་པོ༔འཁོར་དང་བཅས་ལ་ཕྱག་འཚལ་བསྟོད༔བདག་རྨོངས་འཁྲུལ་པའི་དབང་གྱུར་ཏེ༔ལྷ་ཁྱོད་ཐུགས་དང་འགལ་བའི་ལས༔ཅི་བགྱིས་འགྱོད་སེམས་དྲག་པོས་བཤགས༔དག་ཅིང་སོར་ཆུད་དངོས་གྲུབ་སྩོལ༔དེ་ནས་འཛབ་ཀྱི་འཁྲུལ་འཁོར་ནི༔དབང་ཕྱུག་མ་ཧཱ་དཱེ་ཝའི་ཐུགས་ཀར་ཡིད་བཞིན་གྱི་ནོར་བུ་འོད་འབར་བའི་ཁོང་གསེང་དུ་ཟླ་བའི་དལ་སྟེང་དུ་ཧྲཱིཿཡིག་དམར་པོ་འོད་འབར་བ་ལ་རྩ་བའི་སྔགས་ཀྱིས་བསྐོར་བར་བསྒོམ༔ཡུམ་གྱི་ཐུགས་ཀར་པདྨའི་དལ་སྟེང་དུ་སྲོག་ཡིག་ཧྲཱིཿབཾཿལ་སྔགས་ཀྱིས་གཡོན་དུ་འཁོར་བར་བསྒོམ༔འཁོར་རྣམས་ཀྱི་ཐུགས་ཀར་རང་རང་རིགས་ཀྱི་སྲོག་ཡིག་གི་མཐར་རྩ་བའི་སྔགས་ཀྱིས་བསྐོར་བར་བསྒོམ༔བཟླས་པ་ཙམ་གྱིས་ཁོང་རྣམས་ལ་དམ་ཚིག་གཉན་པོའི་སྲོག་ཐོབ་ནས་བདག་སྒྲུབ་པ་པོའི་ཕྲིན་ལས་རབ་འབྱམས་ཐམས་ཅད་ཐོགས་མེད་དུ་བསྒྲུབ་པར་བསམ༔ཁྱད་པར་དུ་འཁོར་འདས་བརྟན་གཡོའི་ཁམས་ཀྱི་ཟས་ནོར་ལོངས་སྤྱོད་འདོད་རྒུའི་ཆར་ཆེན་པོ་བབ་ནས་སྒྲུབ་པ་པོའི་གནས་ཁང་བང་མཛོད་ཐམས་ཅད་མེར་མེར་ཏིང་ཏིང་གང་བར་བསམ་ལ༔ཨོཾ